
Γιάννης Τσακίρης στο «Green Deal Greece 2026» του ΤΕΕ: Η Ευρωπαϊκή Τράπεζα Επενδύσεων στηρίζει τις υποδομές κάθε νέας ενεργειακής εποχής

Στη στήριξη που προσφέρει η Ευρωπαϊκή Τράπεζα Επενδύσεων στην Ελλάδα «για μία οικονομία που παράγει περισσότερα καταναλώνοντας λιγότερη ενέργεια» αναφέρθηκε ο Γιάννης Τσακίρης Αντιπρόεδρος της ΕΤΕπ από το βήμα του Συνεδρίου «Green Deal Greece 2026», που διοργανώνει το ΤΕΕ, σε συνεργασία με το economix.gr, για 6η συνεχόμενη χρονιά, στο Κέντρο Πολιτισμού Ίδρυμα Σταύρος Νιάρχος.

Στην ομιλία του με θέμα «Πράσινες επενδύσεις με ευρωπαϊκούς πόρους», ο κ. Τσακίρης υπενθύμισε ότι «από το 1963, και καθώς οδεύουμε προς τη συμπλήρωση 65 χρόνων παρουσίας στην Ελλάδα, αυτή παραμένει η αποστολή μας: να στηρίζουμε τη χώρα στο επόμενο μεγάλο βήμα της». Σύμφωνα με τον ίδιο, «σήμερα, αυτό το βήμα είναι μια οικονομία που παράγει περισσότερα καταναλώνοντας λιγότερη ενέργεια. Που αξιοποιεί τις δικές της πηγές και δημιουργεί περισσότερη αξία, τεχνογνωσία και θέσεις εργασίας εδώ, στην Ελλάδα».

Υπογράμμισε ότι η χώρα διαθέτει τον ήλιο και τον άνεμο και «η πρόκληση είναι να μετατρέψουμε αυτό το δυναμικό σε αξιόπιστη και προσιτή ενέργεια» κάτι που, όπως επισήμανε απαιτεί επενδύσεις σε ολόκληρο το ενεργειακό σύστημα «γιατί η καθαρή ενέργεια χρειάζεται δίκτυα για να φτάσει στον καταναλωτή. Χρειάζεται αποθήκευση για να είναι διαθέσιμη όταν τη χρειαζόμαστε. Και χρειάζεται εξοικονόμηση, ώστε το όφελος να φτάνει στον λογαριασμό».

Όπως έκανε γνωστό, «το 2025, η πράσινη χρηματοδότηση του Ομίλου μας έφτασε τα 57 δισεκατομμύρια ευρώ, σχεδόν το 60% της συνολικής μας χρηματοδότησης. Στην ενέργεια διαθέσαμε 33 δισεκατομμύρια ευρώ, με ιδιαίτερη έμφαση στα δίκτυα, στην αποθήκευση, στις ανανεώσιμες πηγές και στην ενεργειακή αποδοτικότητα. Στην Ελλάδα, η συνέχεια αυτής της προσπάθειας φαίνεται στις ηλεκτρικές διασυνδέσεις των νησιών που στηρίζουμε».

«Από τις γραμμές που μετέφεραν την ενέργεια των Κρεμαστών, στις διασυνδέσεις που ενώνουν τα νησιά με το ηπειρωτικό δίκτυο, η ΕΤΕπ στηρίζει τις υποδομές κάθε νέας ενεργειακής εποχής» τόνισε ο κ. Τσακίρης. Εξήγησε δε ότι «σήμερα, αυτές οι επενδύσεις βοηθούν τα νησιά να περιορίσουν την εξάρτησή τους από την πετρελαϊκή ηλεκτροπαραγωγή, ενισχύουν την ασφάλεια εφοδιασμού και επιτρέπουν μεγαλύτερη αξιοποίηση των ανανεώσιμων πηγών».

Πλέον, το ζητούμενο, σύμφωνα με τον Αντιπρόεδρο της Ευρωπαϊκής Τράπεζας Επενδύσεων είναι «να προχωρήσουμε ταχύτερα και σε μεγαλύτερη κλίμακα», ενώ τόνισε ότι «η μετάβαση κερδίζει την εμπιστοσύνη της κοινωνίας όταν οι άνθρωποι βλέπουν το όφελος στη δική τους ζωή».

Εστιάζοντας στα οφέλη των ευρωπαϊκών πόρων, ο κ. Τσακίρης τόνισε ότι «μάς δίνουν μια μεγάλη δυνατότητα: να επενδύσουμε σήμερα σε όσα θα κάνουν την οικονομία μας ισχυρότερη για πολλά χρόνια. Η ευθύνη μας είναι να τους αξιοποιήσουμε με σχέδιο, ταχύτητα και ορίζοντα πέρα από το σήμερα».

«Όπως οι ενεργειακές υποδομές προηγούμενων δεκαετιών στήριξαν την Ελλάδα που γνωρίζουμε, έτσι και οι σημερινές επενδύσεις θα καθορίσουν την Ελλάδα που θα παραδώσουμε» επισήμανε και πρόσθεσε: «ας επενδύσουμε ώστε η επόμενη γενιά να κληρονομήσει περισσότερες δυνατότητες και λιγότερες εξαρτήσεις. Με καθαρή ενέργεια, ισχυρές επιχειρήσεις και ευκαιρίες εδώ, στον τόπο μας.
Μπορείτε να παρακολουθήσετε τις εργασίες του συνεδρίου Green Deal Greece 2026 από την επίσημη ιστοσελίδα: https://greendealgreece26.economix.gr/, από το ΑΠΕ-ΜΠΕ καθώς και από τα ψηφιακά κανάλια του ΤΕΕ.

Το συνέδριο στηρίζουν, μεταξύ πολλών άλλων, ως Platinum Χορηγοί οι AKTOR, AVAX, ΓΕΚ ΤΕΡΝΑ, ΔΕΗ, ΜΕΤΚΑ.

